Ka ntlha ya moo, morago ga lekgolo la bo16 la dingwaga, go fisiwa ga Dibaebele kwa dipatlelong tsa dikereke go ne ga simolola go ata. Mo megopolong ya batho ba le bantsi, Baebele e ne ya nna buka ya bakgelogi, mme ba le bantsi ba sa ntse ba e leba jalo le gompieno. Mo e ka nnang Dibaebele tsotlhe le dibuka tse di tlhalosang Baebele tse di neng di le mo dilaeboraring tsa setšhaba le tsa batho di ne di senngwa, mme mo dingwageng tse di latelang tse 200, go ne go se na Mokatoliki ope yo o neng a ka ranolela Baebele mo Sentadianeng. Dibaebele fela tse di neng di kgona go anamisiwa kwa pheninsuleng ya Itali—le gone e le ka bokhukhuntshwane, ka gonne ba ne ba tshaba gore di tla tsewa ka dikgoka—e ne e le tse di ranotsweng ke bakanoki ba Porotesetanta. Ka gone, mokwalahisitori e bong Mario Cignoni o tlhalosa jaana: “Boammaaruri ke gore ka makgolokgolo a dingwaga, batho fela ba maemo a a kwa tlase mo kerekeng ba ne ba sa tlhole ba bala Baebele gotlhelele. Baebele e ne e batla e le buka e batho ba neng ba sa e tlhaloganye, mme dimilionemilione tsa batho ba Itali ba ne ba ise ba ke ba bale sepe mo Baebeleng.”